The Amazing Spider-Man (ταινία)

Σύνοψη

Ο Πίτερ Πάρκερ είναι ένα φαινομενικά συνηθισμένο αγόρι της γενιάς του. Παρ όλα αυτά μεγαλώνει με τον θείο του και την θεία του, αφού οι γονείς του έφυγαν ξαφνικά κα από τότε δεν ξανάκουσε τίποτα για αυτούς. Μια μέρα θα ανακαλύψει τον χαρτοφύλακα του πατέρα του κι έτσι θα ψάξει να βρει στοιχεία σχετικά με τους γονείς του. Όμως στην πορεία θα ανταμώσει με μια γενετικά τροποποιημένη μια αράχνη, η οποία θα τον δαγκώσει.Έτσι, με αυτόν τον τρόπο ο ίδιος θα αποκτήσει ξεχωριστές ικανότητες και θα τις χρησιμοποιήσει ενάντια στους εγκληματίες.

Ανάπτυξη

Μετά την κυκλοφορία της ταινίας Spider-Man 3,η Sony ανακοίνωσε ότι  η τέταρτη ταινία του Spiderman θα κυκλοφορήσει στις 16 Μαΐου του 2011 . Ωστόσο τον Ιούνιο του 2010 η Sony ανακοίνωσε ότι τα σχέδια για Spider-Man 4 δεν θα υλοποιηθούν τελικά, λόγω διαφωνίας της Sony με τον Sam Raimi. Ταυτόχρονα με την ακύρωση του Spider-Man 4, η Sony ανακοίνωσε ότι η σειρά ταινιών θα ξεκινήσει εκ νέου από την αρχή με νέο σκηνοθέτη και νέο καστ ηθοποιών. Η ταινία The Amazing Spider-Man αναμένεται να κυκλοφορήσει στις 3 Ιουλίου 2012 σε μορφή 3D και θα ακολουθεί τον Πίτερ Πάρκερ στο λύκειο καθώς θα αναπτύσει τις νέες του ικανότητες. Η Sony επίσης επιβεβαίωσε ότι ο Τζέιμς Βάντερμπιλτ θα γράψει το σενάριο και ο Μαρκ Γουέμπ, που έκανε το σκηνοθετικό του ντεμπούτο το 2009 με την ταινία (500) Μέρες με τη Σάμερ (500 Days of Summer), θα αναλάβει τη σκηνοθεσία.

Κάστινγκ

Το Μάιο του 2010, η λίστα με τους υποψήφίους ηθοποιούς για το ρόλο του Spider-Man συμπεριλάμβανε τους Τζέιμι Μπελ, Τζος Χάτσερσον, Φρανκ Ντιλέιν, Άλντεν Έρενραϊχ και Άντριου Γκάρφιλντ, και τον Ιούνιο στη λίστα προστέθηκαν οι Άαρον Τζόνσον και Άντον Γέλτσιν. Οι τελευταίοι υποψήφιοι ήταν οι Λόγκαν Λέρμαν και Μάικλ Ανγκαράνο. Στις 27 Ιουνίου 2010, ανακοινώθηκε η τελική λίστα με τους υποψήφιους: Τζέιμι Μπελ, Άντον Γέλτσιν, Άαρον Τζόνσον, Άντριου Γκάρφιλντ, Λόγκαν Λέρμαν και Άλντεν Έρενραϊχ. Την 1η Ιουλίου ανακοινώθηκε ότι ρόλος δόθηκε στον Άντριου Γκάρφιλντ.
Ανακοινώθηκε αρχικά ότι στην ταινία τόσο η Μέρι Τζέιν Γουάτσον όσο και και η Γκουέν Στέισι θα παίξουν σημαντικό ρόλο στην ταινία ως οι αγαπημένες του Πίτερ Πάρκερ, αλλά αργότερα επιβεβαιώθηκε ότι μόνο η Γκουέν Στέισι θα εμφανιστεί στην ταινία. Τον Αύγουστο του 2010, η λίστα με τις ηθοποιούς υποψήφιες για το ρόλο της Γκουέν Στέισι συμπεριλάμβανε τις Ίμοτζεν Πουτς, Οφίλια Λόβιμποντ, Λίλι Κόλινς, Τερέζα Πάλμερ και Έμμα Ρόμπερτς και το Σεπτέμβριο προστέθηκαν οι Έμμα Στόουν και Μία Γουασικόφσκα. Τον Οκτώβριο ανακοινώθηκε ότι το ρόλο κέρδισε η Έμμα Στόουν.
Στις 9 Ιουνίου 2010, υήρξαν φήμες ότι ο κακός στη νέα ταινία θα είναι ο Λίζαρντ. Η Sony επιθυμούσε τον Κρίστοφ Βαλτς για το ρόλο του κακού, ωστόσο εκπρόσωποι του Βαλτς διέψευσαν τη συμμετοχή του στην ταινία. Στις 11 Οκτωβρίου 2011 επιβεβαιώθηκε ότι ο Ρις Ίφανς θα υποδυθεί τον κακό και λίγες μέρες αργότερα ανακοινώθηκε ότι θα υποδυθεί τον Δόκτωρ Κερτ Κόνορς/The Lizard.
Στις 4 Νοεμβρίου 2010, ανακοινώθηκε ότι το ρόλο του θείου Μπεν θα υποδυθεί ο Μάρτιν Σιν και τη θεία Μέι θα υποδυθεί η Σάλι Φιλντ.Τον Δεκέμβριο του 2010 ανακοινώθηκε ότι ο Κάμπελ Σκοτ  και η Τζούλιαν Νίκολσον ήταν σε διαπραγματεύσεις για να υποδυθούν τους γονείς του Πίτερ Πάρκερ.Ωστόσο αργότερα αναφέρθηκε ότι η Έμπεθ Ντάβιτζ θα την υποδυθεί τελικά.

Γυρίσματα

Τα γυρίσματα ξεκίνησαν στις 6 Δεκεμβρίου 2010 στο Λος Άντζελες. Οι προγραμματισμένες 90 ημέρες γυρισμάτων περιλάμβαναν δύο εβδομάδες γυρισμάτων στη Νέα Υόρκη, με το μεγαλύτερο μέρος των γυρισμάτων να πραγματοποιείται μέσα και γύρω από το Λος Άντζελες.

Box office

Με προϋπολογισμό 230.000.000 δολάρια, η ταινία The Amazing Spider-Man άνοιξε στην 1η θέση συγκεντρώνοντας 62 εκατομμύρια δολάρια το πρώτο τριήμερο. Οι συνολικές εισπράξεις στο αμερικανικό box office έφτασαν τα 262 εκατομμύρια δολάρια και στον υπόλοιπο κόσμο τα 490,1 εκατομμύρια δολάρια. Παγκοσμίως απέφερε 752,2 εκατομμύρια δολάρια. Ανάμεσα στις υπόλοιπες ταινίες της σειράς καταλαμβάνει την 4η θέση τόσο στο αμερικανικό box office όσο και στο παγκόσμιο.